Rådets holdning med henblik på vedtagelse af forslag til Europa-Parlamentets og Rådets forordning om et handlingsprogram for udveksling, bistand og uddannelse med henblik på beskyttelse af euroen mod falskmøntneri for perioden 2021-2027 ("Pericles IV-programmet")

2018/0194 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af forslag til Europa-Parlamentets og Rådets forordning om et handlingsprogram for udveksling, bistand og uddannelse med henblik på beskyttelse af euroen mod falskmøntneri for perioden 2021-2027 ("Pericles IV-programmet")





1.Sagsforløb

Forslag fremsendt til Europa-Parlamentet og Rådet

(COM(2018) 369 / 2018/0194 (COD): 31. maj 2018 Udtalelser afgivet af Det Europæiske Økonomiske og Sociale Udvalg: 19. september 2018 Den Europæiske Centralbanks holdning vedtaget: 16. august 2018 Europa-Parlamentets førstebehandlingsholdning vedtaget: 13. februar 2019 Rådets holdning vedtaget: 13. april 2020

2.Formålet med Kommissionens forslag

Som fælles mønt i Unionen er euroen af central betydning for EU, og det er nødvendigt at beskytte alle sider af dens integritet. Forfalskning af euroen er et reelt problem for EU og dets institutioner. Det udgør stadig en væsentlig trussel, jf. det øgede udbud af forfalskede euro og sikkerhedselementer af høj kvalitet, herunder hologrammer, på internettet og mørkenettet og eksistensen af falskmøntnerihotspots i f.eks. Colombia, Peru og Kina. Falskmøntneri skader borgerne og virksomhederne, som ikke får refunderet falske penge, selv om de fik dem i god tro. Mere generelt påvirker forfalskning af euroen eurosedlers og -mønters status som lovligt betalingsmiddel samt borgeres og virksomheders tillid til disse. Programmet har følgende generelle mål: at forebygge og bekæmpe falskmøntneri og svig og således øge konkurrenceevnen i Unionens økonomi og sikre de offentlige finansers holdbarhed.

Programmet har følgende specifikke mål: at beskytte eurosedler og -mønter mod falskmøntneri og svig ved at støtte og supplere de foranstaltninger, der træffes af medlemsstaterne, og støtte de kompetente nationale myndigheders og EU-myndigheders bestræbelser på indbyrdes og med Kommissionen at opbygge et snævert, løbende samarbejde og en udveksling af bedste praksis, der også, når det er relevant, omfatter tredjelande og internationale organisationer. Retsgrundlaget for Kommissionens forslag er artikel 133 i traktaten om Den Europæiske Unions funktionsmåde (TEUF).

3.Bemærkninger til Rådets holdning

Rådets holdning som vedtaget ved førstebehandlingen afspejler fuldt ud den enighed, der blev opnået under trilogen mellem Europa-Parlamentet, Rådet og Kommissionen, der blev afsluttet den 29. januar 2021. De væsentligste punkter, der blev opnået enighed om, vedrører følgende:

–Programmets generelle mål, jf. artikel 2, er følgende: at forebygge og bekæmpe falskmøntneri og svig, bevare eurosedlers og -mønters integritet og dermed styrke borgernes og erhvervslivets tillid til ægtheden af disse sedler og mønter og dermed styrke tilliden til Unionens økonomi, samtidig med at holdbarheden i de offentlige finanser sikres.

–Finansieringsrammen for gennemførelsen af programmet, jf. artikel 3, er på 6 193 284 EUR.

–Ved udarbejdelsen af arbejdsprogrammerne i henhold til artikel 10 tager Kommissionen hensyn til nuværende og planlagte ECB- og Europol-aktiviteter til bekæmpelse af eurofalskmøntneri og ‑svig.

–Der kan også ydes finansiel støtte til udveksling af oplysninger om bedste praksis med hensyn til forebyggelse af falskmøntneri og svig i forbindelse med euroen.

–Den Europæiske Centralbank føjes til listen over institutioner, der årligt skal orienteres om programmets resultater.

–Ordet "uafhængig", som det er formuleret i den nuværende Pericles 2020-forordning, indføres i artikel 13, som fastsætter, at der foretages en uafhængig midtvejsevaluering.

–I bilaget blev følgende performanceindikatorer for evalueringen af programmet vedtaget af medlovgiverne:

·a) antallet af afslørede euroforfalskninger

·b) antallet af ulovlige falskmøntnerværksteder, der er blevet lukket